સ્માર્ટ ફૉનમાં બધું સ્માર્ટ થવા માંડ્યું. પણ આપણને સંતોષ પડતો નથી. આથી વારંવાર ગૂગલ પ્લે સ્ટૉરમાં જઈને આપણે નવી નવી ઍપ વિશે જોતા હોઈએ છીએ. તેમાંથી ફ્રી ઍપ હોય તો તેને ઇન્સ્ટૉલ કરીને એક વાર તો પરીક્ષણ કરી જ લેતા હોઈએ કે ઍપ કેવી છે. જો ફૉન હૅંગ થવા લાગે તો ઍપ અનઇન્સ્ટૉલ કરી નાખીએ. પરંતુ નવું અને ખાસ તો ફ્રી હોય તેને અજમાવવાની લાલચથી આપણી જાતને આપણે રોકી શકતા નથી. પરંતુ ઘણી વાર આવી ફ્રીની માનસિકતા નુકસાનદાયક પણ હોય છે. શું મફતમાં મળે એટલે દારૂ કે ડ્રગ્ઝનો નશો કરવો જોઈએ? નહીં ને. આવું જ ટૅક્નૉલૉજી બાબતે પણ છે. નવી કઈ કઈ ઍપ લૉંચ થાય તેની માહિતી તો ઘણા આપે છે, પરંતુ અમે તમને આપીએ છીએ એવી ઍપ વિશેની માહિતી કે જે તમારા ફૉન માટે ખતરારૂપ છે. જી હા, સાચું જ વાંચ્યું. તમે ચકાસવા પણ ઍપ ઇન્સ્ટૉલ કરો તો તમારા ફૉન માટે જ નહીં, પરંતુ તમારા ખિસ્સા માટે પણ આ ઍપ જોખમી હોઈ શકે છે.